#

# Tilsyn 2017

**For dagtilbudsområdet**

**Børn, Familie og Dagtilbudsafdelingen**

**Kerteminde Kommune**

**Mølleløkkens Private Børnehus**

|  |
| --- |
| **Tilsynsrapport** (bilag 9)(udarbejdes af de tilsynsførende fra Børn og Ungeforvaltningen – kopi gives til daginstitutionslederen) |

|  |
| --- |
| **Daginstitutionens navn:**Mølleløkken |
| **Institutionstype (kommunal / privat):**Privat |
| **Tilsynet er gennemført den:** 14. december 2017 |
| **Tilsynsrapport udarbejdet den:** 3.1.2018 |
| **Tilsynsførende:**Jess Bøg Gommesen og Susan Løfwall |
| **Sammenhæng** |
| Kerteminde Kommune har ifølge Dagtilbudsloven pligt til at føre tilsyn med dagtilbuddene i kommunen. Disse tilsyn baseres på et tilsynsbesøg mellem dagtilbuddet og Børne- og familieafdelingen, hvor tilsynet tager afsæt i den ramme, der præsenteres i *”Tilsynskonceptet – Dagtilbudsområdet 2017”.* Tilsynet med dagtilbud består således af flere dele, der samlet skal give en styrket vurdering af det pågældende tilbud. Tilsynet består af følgende dele:* Interview med dagtilbudslederen samt formand for bestyrelsen
* Fokusgruppeinterview med repræsentanter for personalegruppen.
* Fokusgruppeinterview med udvalgte børn fra børnegruppen.
* Rundvisning og observation af de fysiske rammer.
* Spørgeskemaundersøgelse tilsendt forældre inden tilsynsbesøget.

Konkret for denne rapport betyder det, at når der eksempelvis henvises til forældre, så henvises der til de data, der er indsamlet via besvarelserne fra spørgeskemaundersøgelsen. Når der henvises til medarbejderens holdning, så tager dette afsæt i data opsamlet i det fokusgruppeinterview, der blev afviklet i forbindelse med tilsynsmødet osv. |
| **Opsummering af den tilsynsførendes vurderinger** |
| **Rundvisning:** De fysiske rammer inde og ude er besigtiget.Helhedsindtrykket af udendørs arealerne er, at området indeholder mange gode legerum. Området er stort og giver mange muligheder for leg, af både vild og mere rolig karakter. Udendørs arealerne er ydermere inddelt i forskellige områder hvilket gør, at det er spændende at gå på opdagelse. De forskellige niveauer giver rig mulighed for fysisk udfoldelse og motorisk udvikling. Der er også mulighed for at lave bål og udfolde sig kreativt. Området er i fin stand og det oplyses, at der to gange årligt arrangeres arbejdsdage, hvor eventuelle anmærkninger udbedres baseret på legeplads konsulentens anbefalinger.Børnegruppen[[1]](#footnote-1) vi talte med, gav udtryk for at legepladsen er god at lege på, og at der indenfor er godt legetøj.Helhedsindtrykket af indendørs arealerne er at dagtilbuddet er i god stand. Huset er indrettet meget hjemligt med små kroge hvor der er plads til stille leg. Samtidig findes der også områder der er egnet til vild leg. Dagtilbuddet giver også indtryk af, at det er muligt for børnene at gemme og opbevare egne ting og produktioner.  |
| **Pædagogiske læreplaner:**Der arbejdes i Dagtilbuddet, ud fra den logiske model, meget struktureret med de pædagogiske læreplaner. Effekten af de pædagogiske læreplaner dokumenteres to gange om året, hvor der bliver målt på valgte kompetencer. Disse kompetencer bliver valgt på baggrund af det enkelte barns personlige behov og de kommunale læreplaner. Denne struktur i arbejdet med læreplanerne afspejler sig også i forældre besvarelserne, hvor holdningen er at man generelt føler at der er en høj grad af struktur i det pædagogiske arbejde. Børn med særlige behov bliver opdaget i den almindelige hverdag og samtale med forældre. De få der ellers ville falde igennem bliver opdaget gennem læreplans evalueringen. De børn der har særlige behov bliver efter aftale med forældrene vurderet af ekstern konsulent og får derefter udarbejdet individuel læreplan.Det kan ud fra forældre besvarelserne ses, at der er et glimrende informations niveau i dagtilbuddet hvor forældrene føler, at de er godt informeret om det pædagogiske arbejde.Dagtilbuddet har en grundværdi der er baseret på selvforvaltning. Det betyder at der sørges for forandringer i daglige aktiviteter og at planer kan ændres så der tages hensyn til børnenes specifikke ønsker. Denne type aktivitets planlægning afspejlede sig i børnebesvarelserne, hvor det blev fortalt, at børnene følte at pædagogerne lyttede til deres forslag og idéer. Samtidig viste forældre besvarelserne, at forældrene føler at aktiviteterne der foregår i dagtilbuddet generelt i høj grad har en positiv indflydelse på deres barns udvikling og læring. Leder oplyser, at der kun i begrænset grad benyttes IPads til læring. Dette begrundes med, at bestyrelsen ikke ønsker at børnene skal bruge meget tid med IPads i dagtilbuddet, da de bruger dem nok derhjemme. |
| **Personalets kvalifikationer:** Både leder og medarbejdere føler sig godt klædt på til arbejdet med børn og forældre. Denne holdning er den samme som findes i forældre besvarelserne, hvor forældrene giver udtryk for at de generelt i højeste grad mener, at personalet er fagligt dygtigt.Leder er fokuseret på at holde Dagtilbuddet opdateret med ny forskning og læreplaner. Det samme gælder medarbejderne, der holder sig opdaterede og deler materiale, hvis man falder over noget der er interesse for i hverdagen.Vanskelige pædagogiske opgaver løses gennem indbyrdes dialog medarbejderne imellem, eller i dialog med ledelsen. Hvis det er nødvendigt bliver der søgt i faglitteratur og forskning. I særligt svære tilfælde bliver der gjort brug af eksterne konsulenter. Man er ikke rigtig kommet i gang med at benytte sig af kommunens U-team. |
| **Børnenes trivsel:**Dagtilbuddets ledelse går foran i forbindelse med rammesætning i forhold til børnenes trivsel. Dette kommer til udtryk ved at leder ofte er ”på gulvet” og tager del i hverdagen.Børne interviewet viste at børnene er glade for at komme i dagtilbuddet og forældre besvarelserne viste at forældrene generelt i højeste grad føler at deres barn er trygt i dagtilbuddet.Hvis personalet opdager at et barn konsekvent bliver udeladt af legen, bliver forskellige værktøjer taget i brug for at få det ekskluderede barn inkluderet i legen. Dette afspejles også i forældrebesvarelserne, hvor der gives udtryk for, at forældrene generelt føler, at deres barn får hjælp til at opbygge gode venskaber.Børnene, der blev interviewet, fortæller også at de godt kan lide de voksne i børnehaven, at de bliver trøstet når de bliver kede af det, og at de har gode venner i børnehaven.  |
| **Læringsmiljøer:** Der arbejdes i dagtilbuddet med inkluderende læringsmiljøer. Der er igennem tiden blevet brugt tid på at debattere og nedskrive. Det er derfor implicit i arbejdsgangen at arbejde inkluderende.  |
| **Kommunale målsætninger:**Der er i dagtilbuddet ikke fuldt kendskab til de kommunale målsætninger. Ledelse og medarbejdere oplyser, at det ikke er helt let at holde sig opdateret. Medarbejderne oplyser yderligere at de har tiltro til at ledelsen opdaterer dem hvis noget ændrer sig.Det er tilsynets opfattelse, at der i dagtilbuddet er en antagelse om, at man nok får leveret de nødvendige oplysninger snarere end at man selv må opsøge dem, f.eks. via kommunens hjemmeside. |
| **Ledelse:**Der er blandt dagtilbuddets medarbejdere og bestyrelse tilfredshed med ledelsen. Medarbejderne føler at de bliver hørt og anerkendt, og bestyrelsen føler at ledelsen er grundig, kompetent og samtidig god til at inkludere og informere forældrene. |
| **Anbefalinger** |
| **Sidste tilsyn, 2015:*** Det blev anbefalet at Mølleløkken, mod eget ønske, begyndte at placere lidt fokus på arbejdet med digital læring. Denne anbefaling blev givet med baggrund i forskningen der peger på, at digital læring er et vigtigt fokuspunkt for dagtilbudsområdet.
* Det blev anbefalet, at Mølleløkken fremadrettet skulle forholde sig mere til de anbefalinger, der gives via nyeste forskning omkring inklusion.
* Det blev anbefalet, at der i forhold til pædagogiske læreplaner, bliver knyttet en forklaring på resultaterne for at uddybe hvordan arbejdet med læreplanerne har haft betydning for børnenes trivsel, læring og udvikling.

 **Opfølgning på sidste tilsyn:*** Man er begyndt at bruge IPads i mindre udstrækning
* Anbefalingen vurderes fulgt
* Anbefalingen vurderes fulgt

 **Anbefaling ved tilsynet 2018:*** Det anbefales, at man går i dialog med bestyrelsen om nødvendigheden af digital læring i dagtilbud i større udstrækning end den aktuelt benyttede.
 |
| **Aftaler** |
| Der er ikke indgået nogen aftaler. |
| **Henstillinger** |
| Der er ikke givet nogen henstillinger. |

 Susan Løfwall / Jess Bøg Gommesen

Tilsynskonsulent / Pædagogisk administrativ konsulent

Hvis der er givet en henstilling skal daginstitutionslederen inden for én måned efter modtagelsen af tilsynsrapporten udarbejde en handleplan.

Handleplanen skal godkendes af dagtilbudschefen.

1. Børnegruppen bestod af 5 børn [↑](#footnote-ref-1)